**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2015. április 29-én (szerdán) 15.00 órakor megtartott ülésén.

**Jelen vannak:** Eged István FIDESZ-KDNP polgármester

Abelovszki Ildikó képviselő

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi oszt. vez.

Seres Tibor tü. alezredes

Papp Zsolt tü. százados

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből mindenki jelen van. Az ülést megnyitja. Javasolja a meghívón feltüntetett napirendi pontok tárgyalását, illetve harmadik napirendi pontként meghallgatnák katasztrófavédelmi beszámolót, amit a képviselők egyhangúan elfogadtak.

**NAPIRENDI PONTOK**

1. Az önkormányzat 2014. évi gazdálkodásáról szóló beszámoló megtárgyalása.

Előterjesztő: Eged István polgármester

1. A Napköziotthonos Óvoda és a Báziskonyha Alapító Okiratának módosítása

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

Az önkormányzat 2014. évi gazdálkodásáról szóló beszámoló megtárgyalása.

**Varró Magdolna pénzügyi biz. elnöke**

A pénzügyi bizottság tárgyalta az anyagot és elfogadásra javasolja azt.

**Eged István FIDESZ-KDNP polgármester**

Kérdezi, hogy az anyaggal kapcsolatban van-e kérdés, vélemény?

**Varró Magdolna képviselő**

Meg szeretné köszönni a pénzügyeseknek munkájukat, dicséret illeti őket.

Továbbá megköszöni Tóthné Németh Barbara és Deák Bernadett munkáját.

**Eged István FIDESZ-KDNP polgármester**

Kérdezi, hogy van-e még hozzászólás?

Amennyiben nincs, kéri, hogy aki egyetért, az önkormányzat 2014. évi gazdálkodásáról szóló beszámoló az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**8/2015. (IV.30.) önkormányzati rendelete  
Pétervására Város Önkormányzata 2014. évi költségvetésének végrehajtásáról**

Pétervására Város Önkormányzata az Államháztartásról szóló 2011. évi CXCV. törvény 23.§ és 24 §-a alapján Pétervására Város Önkormányzata (a továbbiakban: Önkormányzat) 2014. évi költségvetésének végrehajtásáról az alábbiakat rendeli el.

**1.§**

Az Önkormányzat 2014. évi költségvetésének végrehajtását:

a) 1.349.880.000.- Ft bevétellel

b) 1.316.554.000.- Ft kiadással

c) 33.326.000.- Ft pénzmaradvánnyal.

állapítja meg.

**2.§**

Az Önkormányzat 2014. évi pénzforgalmi mérlegét az 1. melléklet tartalmazza.

**3.§**

Az Önkormányzat bevételeit az 2. melléklet, kiadásait a 3. melléklet tartalmazza.

**4.§**

Az Önkormányzat 2014. évi beruházási és felújítási kiadásait a 4. melléklet tartalmazza.

**5.§**

Az Önkormányzat 2014. évi létszámadatait az 5. melléklet szerint hagyja jóvá.

**6.§**

Az Önkormányzat 2014. évi pénzmaradvány kimutatását a 6. melléklet tartalmazza.

**7.§**

Az Önkormányzat 2014. évi egyszerűsített mérlegét a 7. melléklet szerint fogadja el.

**8.§**

Az Önkormányzat előirányzat változását a 8. melléklet tartalmazza.

**9.§**

**Záró rendelkezések**

Ezen rendelet a kihirdetését követő napon lép hatályba.

Pétervására, 2015. április 29.

**Eged István Dr. Varga Attila FIDESZ-KDNP jegyző**

**polgármester**

Melléklet a 8/2015.(IV.30.) önkormányzati rendelethez

1. melléklet pénzforgalmi mérleg

2. melléklet bevételi tábla

3. melléklet kiadási tábla

4. melléklet beruházási és felújítási feladatok

5. melléklet létszámadatok

6. melléklet pénzmaradvány kimutatás

7. melléklet egyszerűsített mérleg

8. előirányzat változások

**2./ Napirend**

A Napköziotthonos Óvoda és a Báziskonyha Alapító Okiratának módosítása.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért, a Napköziotthonos Óvoda és a Báziskonyha Alapító Okiratának módosításával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 44/2015. (IV.29.) határozata**

Pétervására Város Önkormányzat Képviselő-testülete megtárgyalta a Pétervásárai Napköziotthonos Óvoda és a Báziskonyha Alapító Okiratainak módosítását, és azt a melléklet szerinti tartalommal elfogadta.

Felkéri a testület a jegyzőt, hogy gondoskodjon az Alapító Okiratok egységes szerkezetbe foglalásáról, és a törzskönyvi nyilvántartásban való átjegyzéséről.

Határidő: azonnal

Felelős: Eged István polgármester,

Dr. Varga Attila jegyző

**4./ Napirend**

Kérdések, interpellációk.

**Eged István FIDESZ-KDNP polgármester**

Mivel még nem érkeztek meg a Katasztrófavédelemtől, javasolja, hogy haladjanak tovább.

Kezdjük a rendőrségtől érkezett megkeresésre. Ennek lényege, hogy támogatás képen informatikai eszközökre lenne szükségük. Mellékelve küldtek egy árajánlatot is, melynek összege lenne a támogatás.

Kérdezi, hogy ezzel kapcsolatban van-e kérdése, hozzászólás?

Amennyiben nincs kérdés kéri, hogy aki egyetért, a Heves Megyei Rendőr-főkapitányságnak nyújtandó támogatással az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 45/2015. (IV.29.) határozata**

Pétervására Város Önkormányzat Képviselő-testülete úgy dönt, hogy támogatja a Heves Megyei Rendőr-főkapitányság informatikai eszközbeszerzését és erre összesen 50.000,-Ft összegben támogatást biztosít.

Határidő: azonnal

Felelős: Eged István polgármester

**Eged István FIDESZ-KDNP polgármester**

Megkeresték az önkormányzatot az FHB-tól. Megvételre ajánlották a Pétervására Köztársaság út 11. sz. alatti ingatlant.

**Tóth János képviselő**

Mennyiért?

**Eged István FIDESZ-KDNP polgármester**

Azt nem tudják, mivel nem írtak összeget.

Nem kíván ezzel a dologgal foglalkozni.

Térjenek át Horváth Natasa kérelmére. Ők Szentdomonkoson laknak, önkormányzatunk tulajdonában lévő házban. A bérleti díj havi 10.000.- Ft lenne. Ennek csökkentését kéri, havi 5.000.- Ft-ra.

Kérdezi, hogy ezzel kapcsolatban van-e kérdés?

**Barta Gábor képviselő**

Engedjük le neki.

**Varró Magdolna képviselő**

Nem sok jóra lehet számítani.

**Braun József pénzügyi oszt. vez.**

Ha lesz valamelyiknek munkája, a bérleti díj behajtható.

**Varró Magdolna képviselő**

Jó, engedjük le nekik 5.000.- Ft-ra.

**Tóth János képviselő**

Javasolja, hogy egy év után tartsanak felülvizsgálatot.

**Eged István FIDESZ-KDNP polgármester**

A bérleti szerződést 5 évre kötötték.

Kérdezi, hogy van-e még kérdés?

Amennyiben nincs kérdés kéri, hogy aki egyetért, a Horváth Natasa bérleti díjának csökkentésével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 46/2015. (IV.29.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a 41/2015. (IV.22.) számú határozatának 2. pontját az alábbiak szerint módosítja:

„2. A fenti ingatlant hasznosítani kívánja a Képviselőtestület, ezért a megvásárlását követően 5 (öt) év határozott időre bérbe adja Horváth Natasa 3250 Pétervására, Szőlő út 13/A. szám alatti lakosnak 5.000,- Ft/hó bérleti díj ellenében.

2. A Képviselőtestület felhatalmazza a polgármestert a módosított szerződés aláírására.

Határidő: azonnal

Felelős: Eged István polgármester

**Dr. Varga Attila jegyző**

A FAMILY FROST Kft közterület használatával kapcsolatban már hoztunk egy határozatot 2014. december 9-én.

A FAMILY FROST Kft. jogi képviselője útján kifogásolta a megállapított 1.000.- Ft/m2/nap mértékű közterület használati díjat.

Ezt a határozatot módosítanák.

Kérdezi, hogy ezzel kapcsolatban van-e kérdés, hozzászólás?

Amennyiben nincs kérdés kéri, hogy aki egyetért, a határozat módosításával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 47/2015. (IV.29.) határozata**

Pétervására Város Önkormányzatának Képviselő-testülete (a továbbiakban: Képviselő-testület) a **FAMILY FROST Kft.,** 2040 Budaörs, Vas u. 5. szám alatti székhelyű gazdasági társaság (a továbbiakban: Jogosult) részére mozgóbolti árusítás céljából - a 148/2014.(XII.9.) határozat módosításával egyidejűleg - a közterület használatát az alábbi feltételekkel

**e n g e d é l y e z i.**

1./ A Képviselő-testület a Jogosult részére Pétervására Város közigazgatási területén a **rendszeresen, heti egy alkalommal (szombaton) végzett mozgóárusítása alapján 2013. július 15. napi hatállyal, határozatlan időtartamra** engedélyezi a közterület használatát.

2./ Jogosult köteles az igénybe vett közterület használata után díjat fizetni. A közterület-használati díj mértéke a közterület-használatról szóló 10/2013.(VII.12.) önkormányzati rendelet 1. számú mellékletében foglaltak szerint **- piaci árusítás, egyéb alkalmi jellegű árusítás esetére - 300,-Ft/m2/nap.**

**Az engedélyes által használt gépjárművek alapterülete 5 m2, amelynek alapján a közterület-használati díj napi összege 1.500,-F**t.

**Mindez 50 hét alkalommal számítva évi 75.000,**-**Ft.**

A 2013. évben esedékes közterület-használati díj összege 22 alkalommal számolva 33.000,-Ft.

A 2014. évben esedékes közterület-használati díj összege egész évre számolva 75.000,-Ft.

3./ A közterület-használati díjat a Jogosult a Pétervásárai Közös Önkormányzati Hivatal által kibocsátott számla alapján félévente köteles a pétervásárai önkormányzat 11739085-15379353 számú költségvetési elszámolási számlájára megfizetni.

4./ A közterület-használat során a Jogosult köteles betartani a környezetvédelmi, közegészségügyi szabályokat, köteles tartózkodni attól, hogy a közterület-használat a közterülettel közvetlenül érintett ingatlantulajdonosoknak hátrányt okozzon.

5./ A közterület-használatra vonatkozó engedélyt a Képviselő-testület azonnali hatállyal visszavonja, ha a Jogosult a területeket nem az engedélyben meghatározott célra és módon használja és a használatot az erre történt felhívás alapján haladéktalanul nem állítja helyre.

A határozat ellen közigazgatási úton fellebbezésnek nincs helye. Az ügyfél a döntés közlésétől számított harminc napon belül jogszabálysértésre hivatkozva keresettel kérheti a határozat bírósági felülvizsgálatát az Egri Törvényszéktől.

**Indokolás**

A FAMILY FROST Kft. jogi képviselője útján kifogásolta a mozgóárusítás céljából megállapított 1.000,-Ft/m2/nap mértékű közterület-használati díjat, annak aránytalansága és diszkriminatív jellege miatt.

Álláspontja szerint a mozgóárusítás fogalmát a kereskedelemről szóló 2005. évi CLXIV. törvény nem említi, csak a mozgóboltot nevesíti külön. Következésképpen a FAMILY FROST Kft. tevékenysége legfeljebb az egyéb alkalmi jellegű árusítás kategóriájába sorolható, amelyre vonatkozóan a helyi rendelet 300,-Ft/m2/nap közterület-használati díjat ír elő. Aránytalanságot, ezáltal hátrányos megkülönböztetést tartalmaz a szabályozás, ha a hasonló jellegű tevékenységre helyi jogszabály eltérő, jellemzően magasabb értéket rendel díjazásként alkalmazni. Ezt a megállapítást rögzítette az Alkotmánybíróság már a 38/1998.(IX.23.) AB határozatában is.

**A fentiekre tekintettel és a Jogosulttal való egyeztetés alapján a Képviselő-testület a rendelkező részben foglaltak szerint határozott.**

**E vonatkozásban a Képviselő-testület a 148/2014.(XII.9.) határozatát módosította.**

A határozat rendelkező részében meghatározott, a közterületek használata után fizetendő díjat a Képviselő-testület az R. 1. számú mellékletének 2) pontja alapján állapította meg, amely szerint piaci árusítás, egyéb alkalmi jellegű árusítás céljából a közterület-használat díja 300,-Ft/m2/nap. Az R. 2. § e) pontja értelmében a napi közterület-használat során minden megkezdett naptári nap egész napnak, míg az f) pont alapján minden megkezdett m2 egész m2-nek számít.

A Képviselő-testület a határozatát a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 71.-72. §-ai, valamint az R. 2. § e) és f) pontja, 3. § (5) bekezdése, 4. §-a, illetve az 1. számú melléklet 2) pontja alapján hozta. A Képviselő-testület a bírósági felülvizsgálatot a Ket. 109. §-a alapján biztosította.

Határidő: azonnal

Felelős: Eged István polgármester

**Varró Magdolna képviselő**

A településen élők közül többen szóvá tették, hogy miért lett más színe a templomnak.

Javasolja, hogy tegyenek sárga szűrőt a megvilágításhoz.

**Barta Gábor képviselő**

A fehér fény világítja meg legjobban a templomot.

Megjegyzi, hogy a világítás már elég régi, korszerűsítésre szorul.

**Eged István FIDESZ-KDNP polgármester**

Kevésnek tartja a megvilágítást.

Szeretné körbe megvilágíttatni a templomot. Szakember véleményét fogják kikérni.

**Dr. Varga Attila jegyző**

El kell gondolkodni azon, hogy tudunk három fázist kivinni a ravatalozóhoz.

**Eged István FIDESZ-KDNP polgármester**

Megérkeztek az Egri Katasztrófavédelmi Kirendeltségtől. Így áttérhetünk a kimaradt napirendi pontra.

**3./ Napirend**

Beszámoló Pétervására Város katasztrófavédelmi helyzetéről, katasztrófavédelmi feladatok végrehajtása érdekében tett intézkedésekről.

**Eged István FIDESZ-KDNP polgármester**

Köszönti Seres Tibor tü. alezredest az Egri Katasztrófavédelmi Kirendeltség-vezetőjét és Papp Zsolt tü. századost. Kéri tartsák meg beszámolójukat.

**Seres Tibor tü. alezredes**

Elnézést kér a késésért, de eseményt kellett lerendezniük. Tájékoztatóját átadja írásban.

Tájékoztatójában elmondja, hogy az új katasztrófavédelmi törvény hatályba lépésével új szerkezetű katasztrófavédelmi rendszer alakult ki hazánkba.

Három fő szakterületre épül (tűzvédelem, polgári védelem, iparbiztonság), az újjászervezet rendszer.

Tűzvédelem feladata, hogy a tűzvédelmi szabályok következetes betartásával és betartatásával védje az állampolgárokat. Teremtse meg a tüzek oltásához a hatékony beavatkozás feltételeit és garantálja a beavatkozói állomány alapvető biztonságát.

Elmondja, hogy Pétervásárán és Füzesabonyban van tűzvédelmi őrs. (Egerből a vonulás 40-45 perc.) Pétervásárán mindig volt Önkéntes tűzoltóság, ami Bocsi László vezetésével működött.

Sokat javult a helyzet mióta működik az őrs Pétervásárán.

Pétervására a település komplex katasztrófavédelmi elemzése és a kockázatbecslési eljárás eredményeként a III. katasztrófavédelmi osztályba került besorolásra.

A település katasztrófavédelmi feladatainak ellátását segíti a járás területére kinevezett katasztrófavédelmi megbízott, akinek fő feladata a térséghez tartozó települések vezetőivel való folyamatos kapcsolattartás és a katasztrófavédelmi feladatok figyelemmel kísérése.

A katasztrófavédelmi megbízott Kovács Sándor tűzoltó százados.

Iparbiztonsági feladatok: veszélyes ipari üzemek felügyelete, a veszélyes áruk szállításának ellenőrzése és a létfontosságú rendszerek és létesítmények védelme.

Pétervására Város közvetlenül a 23-as számú fő út mentén terül el, a veszélyes anyagot szállító járművek száma átlagos.

Megnövekedett a kamionforgalom Pétervásárán. Tudomásuk van róla, hogy a kamionokon lévő kis tábla be van hajtva így nem lehet tudni, hogy milyen áru van rajta. Ellenőrzésükben részt veszek.

Elmondja még, hogy most az Egri Városgondozás végzi a kéményseprést, de úgy néz ki, hogy a katasztrófavédelemhez fog majd átkerülni. Ide fog még kerülni a vízjogi engedélyezési eljárás is.

Tájékoztatja még a jelenlévőket, és köszönet jár a lakosságnak is, mert az őrsön szolgálatot teljesítőket szeretik, és befogadták. Az állomány itt nagyon jól érzi magát.

Ennyiben kívánt tájékoztatás adni várja a kérdéseket, és kéri a beszámolójának elfogadását.

**Eged István FIDESZ-KDNP polgármester**

Köszöni a tájékoztatót.

Elmondja, hogy a kamionok ellenőrzésének örül.

A „bükkszéktetői” úton igen nagy a kamionforgalom, ami az útnak igen csak nem tesz jót. Télen a hó miatt, nyáron a belógó faágak miatt veszélyes ez az útszakasz.

Nem tudja, hogy egyáltalán ezt az utat használhatják-e a kamionok?

Ezt már több felé jelezték, de még sehonnan se kaptak erre választ.

**Seres Tibor tü. alezredes**

Le kell írni, hogy el tudjon indulni ebben az ügyben.

**Eged István FIDESZ-KDNP polgármester**

Kérdezi, hogy van-e valakinek kérdése, észrevétele?

Amennyiben nincs kérdés kéri, hogy aki egyetért, a katasztrófavédelmi beszámolóval az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 48/2015. (IV.29.) határozata**

Pétervására Város Önkormányzat Képviselő-testülete megtárgyalta az Egri Katasztrófavédelmi Kirendeltség-vezetőjének beszámolóját, és azt a melléklet szerinti tartalommal elfogadta.

Határidő: azonnal

Felelős: Eged István polgármester

**Eged István polgármester**

Kérdezi, hogy van-e még valakinek kérdése, hozzászólása?

Amennyiben nincs az ülés **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**